b'\n_START_ARTICLE_\nAjurveda\n_START_SECTION_\nGydymo metodologija\n_START_PARAGRAPH_\nAjurvedos gydytojai ligas ar kitus sutrikimus diagnozuoja pasitelk\xc4\x99 pulso nustatymo diagnostik\xc4\x85, patikrin\xc4\x99 ligonio k\xc5\xabno temperat\xc5\xabr\xc4\x85, akis, lie\xc5\xbeuv\xc4\xaf, nagus, plaukus, od\xc4\x85, \xc5\xa1lapim\xc4\x85. Ajurveda remiasi trij\xc5\xb3 do\xc5\xa1\xc5\xb3 principu\xc2\xa0\xe2\x80\x93 taikant individuali\xc4\x85 mityb\xc4\x85 ir gydym\xc4\x85, atsi\xc5\xbevelgiama \xc4\xaf \xc5\xbemogaus prigimt\xc4\xaf, pom\xc4\x97gius, charakter\xc4\xaf, k\xc5\xabno sud\xc4\x97jim\xc4\x85. Ajurvedoje yra trij\xc5\xb3 tip\xc5\xb3 gydymas: naudojant nesud\xc4\x97tingas operacijas, paprastas ir psichologinis. Antrasis gydymo tipas (paprastas)\xc2\xa0\xe2\x80\x93 kasdien\xc4\x97 higiena, fitoterapija ajurvediniais gydomaisiais augalais, subalansuota mityba, pan\xc4\x8dakarma, pratimais. Tre\xc4\x8diasis tipas\xc2\xa0\xe2\x80\x93 gydymas naudojant atsipalaidavim\xc4\x85, muzik\xc4\x85, \xc5\xa1vies\xc4\x85, spalvas, dainavim\xc4\x85 ir taip pat meditacij\xc4\x85.\n_START_SECTION_\nAjurvediniai mi\xc5\xa1iniai\n_START_PARAGRAPH_\nAjurvedoje i\xc5\xa1 \xc5\xbeoleli\xc5\xb3, vaisi\xc5\xb3 ir prieskoni\xc5\xb3 yra daromi \xc4\xafvair\xc5\xabs milteliniai preparatai, arbatos, tablet\xc4\x97s, pastos, kremai. Vienas (i\xc5\xa1) populiari\xc5\xb3 ajurvedini\xc5\xb3 mi\xc5\xa1ini\xc5\xb3 yra trifala.\n_START_SECTION_\nPan\xc4\x8dakarma\n_START_PARAGRAPH_\nPan\xc4\x8dakarma\xc2\xa0\xe2\x80\x93 (penki veiksmai) pla\xc4\x8diai ajurvedoje naudojama organizmo valymo proced\xc5\xabra, susidedanti i\xc5\xa1 penki\xc5\xb3 proced\xc5\xabr\xc5\xb3, kurias parenka ajurvedos gydytojas. Da\xc5\xbeniausiai pan\xc4\x8dakarma atliekama kei\xc4\x8diantis met\xc5\xb3 laikams\xc2\xa0\xe2\x80\x93 v\xc4\x97l\xc5\xb3 ruden\xc4\xaf bei pavasar\xc4\xaf. Pan\xc4\x8dakarm\xc4\x85 sudaro penkios proced\xc5\xabros, tai da\xc5\xbeniausiai b\xc5\xabna nosies valymas aliejais (nasya), lydyto sviesto (ghi) g\xc4\x97rimas (snehana), masa\xc5\xbeas, vaista\xc5\xbeoli\xc5\xb3 pirtys ar vonios ir vir\xc5\xa1kinimo sistemos valymas v\xc4\x97mimu arba viduri\xc5\xb3 laisvinimu, taip pat kraujo nuleidimas d\xc4\x97li\xc5\xb3 pagalba. Populiaresn\xc4\x97 supaprastinta pan\xc4\x8dakarma, kuri susideda i\xc5\xa1 nosies valymo, masa\xc5\xbeo, vaista\xc5\xbeoli\xc5\xb3 pirties ar vonios, kosmetologin\xc4\x97s proced\xc5\xabros ir lydyto sviesto (ghi) vartojimo.\n_START_SECTION_\nDo\xc5\xa1os\n_START_PARAGRAPH_\nAjurvedos pagrind\xc4\x85 sudaro \xc5\xbeinios apie 3 do\xc5\xa1as, organizmo energijas, kurios reguliuoja darni\xc4\x85 organizmo veikl\xc4\x85. Kiekvienas i\xc5\xa1 m\xc5\xabs\xc5\xb3 esame savitas ir nepakartojamas, nes do\xc5\xa1\xc5\xb3 pusiausvyra kiekviename \xc5\xbemoguje yra kitokia. Vata, Pita ir Kapha\xc2\xa0\xe2\x80\x93 trys organizmo do\xc5\xa1os\xc2\xa0\xe2\x80\x93 nulemia unikalius asmenyb\xc4\x97s fizinius ir charakterio bruo\xc5\xbeus. Vienos do\xc5\xa1os tipo \xc5\xbemogus pasitaiko retai. Mumyse paprastai vyrauja ir kit\xc5\xb3 dviej\xc5\xb3 do\xc5\xa1\xc5\xb3 teikiama energija, tad kiekvienas i\xc5\xa1 m\xc5\xabs\xc5\xb3 turime skirtingas vis\xc5\xb3 trij\xc5\xb3 do\xc5\xa1\xc5\xb3 proporcijas su labiau dominuojan\xc4\x8diomis viena ar dviem do\xc5\xa1omis.'